
	«Κύπριοι συγγραφείς παιδικής 

και νεανικής λογοτεχνίας»
στο Σπίτι της Κύπρου

Την Πέμπτη 12 Μαΐου 2022, το Σπίτι της Κύπρου και ο Κυπριακός Σύνδεσμος Παιδικού και Νεανικού Βιβλίου (Κ.Σ.Π.Ν.Β.), με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας διοργάνωσαν την  εκδήλωση, «Κύπριοι συγγραφείς παιδικής και νεανικής λογοτεχνίας».
Χαιρετισμό απηύθυνε η κ. Σωτηρούλα Κτίστη-Λοϊζιά, μέλος Δ.Σ. του Κυπριακού Συνδέσμου Παιδικού και Νεανικού Βιβλίου.
Η σύγχρονη παιδική και νεανική λογοτεχνία της Κύπρου ήταν το θέμα της εισήγησης τού  Αναπληρωτή Καθηγητή Παιδικής Λογοτεχνίας στο University of Georgia, κ. Πέτρου Πανάου.

Οι συγγραφείς, Δέσποινα Ηρακλέους, Μαρία Λοϊζίδου και Αιμίλιος Σολωμού παρουσίασαν το έργο τους, συνομίλησαν με το ακροατήριο και μοιράστηκαν τις απόψεις τους, για την περιπέτεια της δημιουργίας και έκφρασης μέσω της συγγραφής παιδικών βιβλίων.
Τον συντονισμό της εκδήλωσης είχε η Καθηγήτρια στον Τομέα Ανθρωπιστικών Σπουδών του Παιδαγωγικού Τμήματος Δημοτικής Εκπαίδευσης του Εθνικού και Καποδιστριακού Πανεπιστημίου Αθηνών, κ. Τζίνα Καλογήρου.
------------------------------------------------------
Η Δέσποινα Ηρακλέους κατάγεται από τη Λευκωσία. Εργάζεται ως εκπαιδευτικός στη Δημοτική εκπαίδευση. Έχει αποφοιτήσει από το Πανεπιστήμιο Κύπρου από το τμήμα Επιστημών Αγωγής. Συνέχισε τις σπουδές της στην Αγγλία, στο Manchester από όπου απέκτησε τον τίτλο Med in Communication, Education and Technology. Έχει κάνει επιμορφωτικά σεμινάρια σε εκπαιδευτικούς που διοργανώνει το Πανεπιστήμιο Φρέντερικ σε συνεργασία με τη Δημοτική Εκπαίδευση του Υπουργείου Παιδείας και Πολιτισμού. Έργα: «Η μηχανή που έφτιαχνε ιστορίες» (Εκδόσεις Ελληνοεκδοτική), «Τα γράμματα φταίνε» (Εκδόσεις Καλειδοσκόπιο), «Μελουζίνα» (Εκδόσεις Καλειδοσκόπιο, Α΄ βραβείο από τον Κυπριακό Σύνδεσμο Παιδικού και Νεανικού βιβλίου, Ιούνιος 2019), «Πού πήγαν τα φαντάσματα» (Εκδόσεις Διάπλαση, υπό έκδοσιν), «Ρίχλα» (Εκδόσεις Καστανιώτη, υπό έκδοσιν)

Η Μαρία Λοϊζίδου κατάγεται από την Κύπρο. Είναι απόφοιτος του τμήματος Επιστημών της Αγωγής του Πανεπιστημίου Κύπρου και κάτοχος μεταπτυχιακού τίτλου στην Κοινωνιολογία της Εκπαίδευσης από το Institute of Education, στο Λονδίνο. Εργάζεται ως δασκάλα στα Δημοτικά σχολεία της Κύπρου. Το 2012 ασχολήθηκε ως εμψυχώτρια σε ομίλους φιλαναγνωσίας και το 2015 κέρδισε διάκριση στον Διαγωνισμό Ανέκδοτου Παραμυθιού του Κυπριακού Συνδέσμου Παιδικού και Νεανικού Βιβλίου με το έργο της «Μια φορά στην Κουμπεγχάγη». Το 2018 εκδόθηκε το πρώτο της βιβλίο «Το μαγαζάκι του χρόνου και το 2020 ακολουθούν άλλα δύο βιβλία», «Ο πόλεμος των λέξεων» και «Η ιστορία του λάθους μου», από τις εκδόσεις Ψυχογιός. Το βιβλίο της «Η ιστορία του Λάθους μου» συγκαταλέγεται στη βραχεία λίστα Παιδικού Βιβλίου του ελληνικού Τμήματος ΙΒΒΥ, εκδόσεις 2020.

O Αιμίλιος Σολωμού γεννήθηκε το 1971. Σπούδασε Ιστορία-Αρχαιολογία στο Πανεπιστήμιο Αθηνών και Δημοσιογραφία σε σχολή τριτοβάθμιας εκπαίδευσης. Προχώρησε σε μεταπτυχιακές σπουδές στη Νεοελληνική Φιλολογία στο Πανεπιστήμιο Κύπρου. Εργάστηκε ως δημοσιογράφος σε καθημερινή εφημερίδα. Είναι εκπαιδευτικός στη Μέση Εκπαίδευση. Πολλά διηγήματά του δημοσιεύτηκαν σε περιοδικά και ανθολογίες στην Κύπρο, στην Ελλάδα και στο εξωτερικό. Έχει εκδώσει τα βιβλία παιδικής λογοτεχνίας «Το σκιάχτρο» (Πατάκης, 2018), «Το ποτάμι» (Πατάκης, 2020·βραχείες λίστες: Κρατικό Βραβείο Κύπρου, Κρατικό Βραβείο Ελλάδας, Ελληνικό Τμήμα IBBY-Κύκλος Ελληνικού Παιδικού Βιβλίου) και τα μυθιστορήματα για ενήλικες «Ώσπερ στρουθίον, τάχος επέτασας» (2003· μτφρ. Βουλγαρία), «Ένα τσεκούρι στα χέρια σου» (2007, Άνευ·Κρατικό Βραβείο Μυθιστορήματος·μτφρ. Βουλγαρία, Σερβία, Αλβανία), «Ημερολόγιο μιας απιστίας» (2012, Ψυχογιός,·Βραβείο Λογοτεχνίας της Ευρωπαϊκής Ένωσης για το 2013·κυκλοφορεί μεταφρασμένο σε 11 ευρωπαϊκές χώρες) και «Το μίσος είναι η μισή εκδίκηση» (2015, Ψυχογιός,·μτφρ. Πολωνία, Αλβανία, Σερβία).

Σύνδεσμος παρακολούθησης της εκδήλωσης: https://diavlos.grnet.gr/room/1607?eventid=11881

